Snjóflóðið sem féll gegnt Suðureyri ( Norðureyrarhlíð ) skapaði flóðbylgju sem fór yfir bæinn . Varðskipið Þór , þaðan sem myndin er tekin , er nú á leið til Flateyrar með vistir og búnað vegna snjóflóðanna sem féllu á Flateyri og Súgandafirði . Ljósmynd / Landhelgisgæslan Lilja Rafney Magnúsdóttir alþingismaður var stödd heima hjá sér á Hjallavegi á Suðureyri þegar snjóflóð féll í Súgandafirði til móts við Suðureyri , í Norðureyrarhlíð , skömmu fyrir miðnætti í gær . Flóðbylgja skall á bænum eftir flóðið og segist Lilja Rafney hafa fundið vel fyrir kraftinum . „ Það titraði allt og skalf og það heyrðust drunur þegar hlíðin springur hinum megin í firðinum , “ segir Lilja Rafney í samtali við mbl.is „ Mitt hús er komið í kaf , “ segir Lilja Rafney og segist ekki muna eftir öðru eins síðan í snjóflóðunum 1995 . „ Þetta minnir á það og maður fær vonda tilfinningu fyrir hvað kom þá fyrir okkar nágranna í þorpunum . “ Foreldrar Lilju Rafneyjar og tvær systur voru í húsum þar sem flóðið féll en sjór gekk upp á hús systur hennar . „ Það var mikið högg á húsið og mjög óhuggulegt að upplifa fyrir hana og aðra sem urðu fyrir þessu . Þau fluttu sig annað í nótt til að gista þar sem menn óttuðust að það gæti komið meira úr hlíðinni hérna hinum megin . Það er mikill kraftur í svona flóðbylgjum sem verða þegar snjór fellur úr hlíðinni hérna hinum megin í sjóinn . “ Flóðbylgjan hefði getað tekið með sér fólk Lilja Rafney segir morgunljóst að mannslíf hefðu verið í meiri hættu ef flóðið hefði fallið á öðrum tíma sólarhrings . „ Ef þetta hefði skeð á þeim hluta dags sem fólk er á ferðinni , þó svo að fólk sé sem minnst á ferðinni í svona leiðindaveðri , hefði flóðbylgja eins og þessi í nótt tekið með sér fólk og hreyft við bílum . “ Enn er mikil snjóflóðahætta á norðanverðum Vestfjörðum og appelsínugul viðvörun í gildi og gildir hún til hádegis . „ Það er enginn á ferðinni nema björgunarsveitin . Það skefur enn þá hérna og veðrið er ekki gengið niður . Það er enn þá skafrenningur en ekki kannski eins mikill bylur og hefur verið síðustu tvo daga , “ segir Lilja Rafney , sem hyggst halda kyrru fyrir áfram .